**DĖL ROKIŠKIO RAJONO SAVIVALDYBĖS 2024–2026 METŲ STRATEGINIO VEIKLOS PLANO PATVIRTINIMO**

2024 m. vasario 15 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 15 straipsnio 2 dalies 32 punktu, Lietuvos Respublikos strateginio valdymo įstatymo 24 straipsnio 2 dalimi, Lietuvos Respublikos administracinės naštos mažinimo įstatymo 6 straipsnio 1 dalimi, Strateginio valdymo metodikos, patvirtintos Lietuvos Respublikos Vyriausybės 2021 m. balandžio 28 d. nutarimu Nr. 22 „Dėl Lietuvos Respublikos strateginio valdymo įstatymo, Lietuvos Respublikos regioninės plėtros įstatymo 4 straipsnio 3 ir 5 dalių, 7 straipsnio 1 ir dalių ir Lietuvos Respublikos biudžeto sandaros įstatymo 141 straipsnio 3 dalies įgyvendinimo“, 179 punktu ir vykdydama Rokiškio rajono savivaldybės tarybos 2023 m. birželio 29 d. sprendimą Nr. TS-192 „Dėl Rokiškio rajono savivaldybės strateginio planavimo tvarkos organizavimo tvarkos aprašo patvirtinimo“, Rokiškio rajono savivaldybės taryba nusprendžia,

Patvirtinti Rokiškio rajono savivaldybės 2024-2026 metų strateginį veiklos planą (pridedama).

Savivaldybės meras Ramūnas Godeliauskas

Agnė Grizevičiūtė

**SPRENDIMO PROJEKTO**

**DĖL ROKIŠKIO RAJONO SAVIVALDYBĖS 2024–2026 METŲ STRATEGINIO VEIKLOS PLANO PATVIRTINIMO**

**AIŠKINAMASIS RAŠTAS**

*2024-01-31*

Projekto rengėjas – Strateginio planavimo ir investicijų skyriaus vyriausioji specialistė Agnė Grizevičiūtė

Pranešėjas komitetų ir Tarybos posėdžiuose – Strateginio planavimo ir investicijų skyriaus vyriausioji specialistė Agnė Grizevičiūtė

|  |  |  |
| --- | --- | --- |
| 1. | Sprendimo projekto tikslas ir uždaviniai | Sprendimo projekto tikslas – patvirtinti Rokiškio rajono savivaldybės 2024–2026 m. strateginį veiklos planą (toliau – SVP), kuriuo vadovaujantis organizuojama savivaldybės veikla. SVP, atsižvelgiant į Rokiškio rajono savivaldybės ilgos trukmės strateginio planavimo dokumentus, Savivaldybės tarybos priimtus  Sprendimus, įtakojančius savivaldybės institucijų veiklos organizavimą bei finansavimą, suformuota Rokiškio rajono savivaldybės misija, strateginiai tikslai, aprašytos savivaldybės vykdomos programos, siekiami rezultatai ir nurodytos lėšos bei finansavimo šaltiniai programoms įgyvendinti. |
| 2. | Šiuo metu galiojančios ir teikiamu klausimu siūlomos naujos teisinio reguliavimo  nuostatos | Lietuvos Respublikos vietos savivaldos įstatymo 6 straipsnio 22 punkte nustatyta, kad savivaldybių savarankiška funkcija yra strateginių veiklos planų rengimas, o 15 straipsnio 2 dalies 32 punkte nustatyta, kad savivaldybės tarybos išimtinė kompetencija yra tvirtinti savivaldybės strateginius veiklos planus. Lietuvos Respublikos strateginio valdymo įstatymo 24 straipsnio 1 dalyje yra reglamentuota, kad strateginius veiklos planus rengia strateginio valdymo sistemos dalyviai, kurių vadovai yra valstybės biudžeto asignavimų valdytojai, ir savivaldybių administracijos, o 24 straipsnio 2 dalyje yra nustatyta, kad strateginius veiklos planus tvirtina valstybės biudžeto asignavimų valdytojai ir savivaldybių tarybos.  Vadovaujantis Lietuvos Respublikos vietos savivaldos įstatymo 60 straipsnio 3 dalimi, strateginis veiklos planas yra strateginio planavimo dokumentas, kuris rengiamas 3 metų laikotarpiui (kiekvienais metais jį tikslinant), detalizuoja savivaldybės strateginio plėtros plano ir savivaldybės atskirų ūkio šakų (sektorių) plėtros programų tikslų ir uždavinių įgyvendinimą ir sudaromas atsižvelgiant į planuojamus savivaldybės finansinius ir žmogiškuosius išteklius.  Lietuvos Respublikos administracinės naštos mažinimo įstatymo 6 straipsnio 1 dalyje nustatyta, kad administracinės naštos mažinimo priemonės įtraukiamos į savivaldybių taryboms teikiamus tvirtinti savivaldybių strateginių veiklos planų projektus. Dėl to kaip savivaldybės strateginio veiklos plano dalis yra teikiamas Rokiškio rajono savivaldybės 2024–2026 metų administracinės naštos mažinimo priemonių įgyvendinimo planas.  SVP rengimo ir derinimo procedūros nustatytos Rokiškio rajono savivaldybės strateginio planavimo tvarkos apraše, patvirtintame Rokiškio rajono savivaldybės tarybos 2023 m. birželio 29 d. sprendimu Nr. TS-192.  SVP projektas parengtas vadovaujantis Rokiškio rajono savivaldybės tarybos 2023 m. sausio 27 d. sprendimu Nr. TS-1 patvirtintu Rokiškio rajono savivaldybės strateginiu plėtros planu iki 2030 metų, kitais savivaldybės tarybos sprendimais, įtakojančiais savivaldybės veiklos organizavimą bei finansavimą. |
| 3. | Laukiami rezultatai | Pagal patvirtintą Rokiškio rajono savivaldybės 2024–2026 m. strateginį veiklos planą bus organizuojama Rokiškio rajono savivaldybės veikla, o savivaldybės administracija turės galimybę tinkamai įgyvendinti programų priemones, dokumente atsispindės programoms skirtas finansavimas iš savivaldybės biudžeto (įskaitant skolintas lėšas) ir kitų finansavimo šaltinių (Europos Sąjungos finansinė parama projektams įgyvendinti ir kitos teisėtai gautos lėšos). |
| 4. | Lėšų poreikis ir šaltiniai | Sprendimui įgyvendinti 2024 m. numatyta bendra finansavimo apimtis – 68 816,5 tūkst. Eur, iš jų: 33 304,2 tūkst. Eur savivaldybės biudžeto lėšos (nuosavos, be ankstesnių metų likučio), 17 216,1 tūkst. Eur Lietuvos Respublikos valstybės biudžeto dotacijos, 905,5 tūkst. Eur Europos Sąjungos ir kitos tarptautinės finansinės paramos lėšos, 105,7 tūkst. Eur skolintos lėšos, 3 153,0 tūkst. Eur ankstesnių metų likučiai, pajamų įmokos ir kitos pajamos 1545,8 tūkst. Eur bei 12 586,1 tūkst. Eur kiti šaltiniai (Europos Sąjungos finansinė parama projektams įgyvendinti ir kitos teisėtai gautos lėšos).  Reikia atkreipti dėmesį, kad kitų ateinančių dviejų metų – 2025 m. ir 2026 m. SVP programų finansavimo apimtys iš savivaldybės biudžeto ir kitų finansavimo šaltinių yra nurodomos remiantis savivaldybės administracijos padalinių pateiktu lėšų poreikiu bei yra preliminarios. Planuojama, kad 2025 m. SVP programoms įgyvendinti prireiks 77 019,5 tūkst. Eur, 2026 m. – 75 636,6 tūkst. Eur (iš visų finansavimo šaltinių). |
| 5. | Antikorupcinis sprendimo projekto vertinimas | Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu. |
| 6. | Kiti sprendimui priimti reikalingi pagrindimai, skaičiavimai ar paaiškinimai | Sprendimo projektas 2024 m. vasario 7 d. apsvarstytas jungtiniame Strateginio planavimo komisijos (toliau – komisija) (ją sudaro savivaldybės tarybos komitetų pirmininkai ir savivaldybės vicemerai) ir Strateginių planų rengimo ir įgyvendinimo darbo grupės(toliau – darbo grupė) (ją sudaro meras, administracijos direktorius, savivaldybės administracijos struktūrinių padalinių vadovai, SVP programų koordinatoriai) posėdyje, projektui buvo pritarta be pakeitimų. Taip pat sprendimo projektas 2024 m. vasario 8 d. pristatytas savivaldybės kolegijai (toliau – kolegija), kurią sudaro savivaldybės tarybos komitetų pirmininkai, Etikos ir Antikorupcijos komitetų pirmininkai ir opozicijos lyderis. Gavus Strateginio planavimo komisijos pritarimą parengtam SVP projektui, jis teikiamas svarstyti savivaldybės tarybos komitetams.  Rokiškio rajono savivaldybės 2024–2026 m. strateginio veiklos plano projektas 2024 m. sausio 30 d. paskelbtas Savivaldybės interneto svetainėje www.rokiskis.lt viešam svarstymui. Suinteresuoti asmenys galėjo teikti pastabas raštu iki 2024 m. vasario 6 d. Viešųjų konsultacijų metu gautas 1 gyventojo pasiūlymas, kuris buvo apsvarstytas komisijos, darbo grupės ir kolegijos posėdžiuose. |
| 7. | Sprendimo projekto lyginamasis variantas (jeigu teikiamas sprendimo pakeitimo projektas) | Nėra. |